
Către,




BIROUL PERMANENT AL



CAMEREI DEPUTAŢILOR

Vă înaintăm, alăturat, raportul comun asupra propunerii legislative pentru modificarea Legii 500/2004 privind folosirea limbii române în locuri, relații și instituții publice, transmisă Comisiei pentru administraţie publică şi amenajarea teritoriului şi Comisiei pentru cultură, arte şi mijloace de informare în masă, pentru dezbatere în fond, în procedură obişnuită, cu adresa nr. Plx.65 în data 9 martie 2016.
	PREŞEDINTE,
	PREŞEDINTE,



	Victor Paul DOBRE
	Gigel Sorinel ȘTIRBU

r a p o r t   C O M U N
asupra propunerii legislative pentru modificarea Legii 500/2004 privind folosirea limbii române în locuri, relații și instituții publice 
În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului şi Comisia pentru cultură, arte şi mijloace de informare în masă, au fost sesizate spre dezbatere în fond, în procedură obişnuită, asupra propunerii legislative pentru modificarea Legii 500/2004 privind folosirea limbii române în locuri, relații și instituții publice, transmisă cu adresa nr. Plx.65 din 9 martie 2016, înregistrată cu nr.4c-6/80 în data de 10 martie 2016, respectiv 4c-10/71 în data de 15 martie 2016.

Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera  Deputaţilor este Cameră decizională. 

Senatul în calitate de primă Cameră, a respins propunerea legislativă în şedinţa din 1 martie 2016.

La întocmirea prezentului raport comun Comisiile au avut în vedere:
· avizul favorabil cu observații și propuneri al Consiliului Legislativ (nr.1028/1.10.2016);

· avizul favorabil al Comisiei juridice, de disciplină şi imunităţi din data de 23.03.2016
· avizul negativ al Comisiei pentru drepturile omului, culte și problemele minorităților naționale
· Guvernul României nu susține adoptarea propunerii legislative

Propunerea legislativă are ca obiect de reglementare abrogarea lit.f) şi g) ale art.5 din Legea nr.500/2004. Prin acest demers, iniţiatorul doreşte evitarea situaţiei în care nicio instituţie din România nu poate monitoriza mesajele transmise prin intermediul emisiunilor în limba maghiară, acestea nefiind subtitrate şi în limba română. 
Potrivit prevederilor art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea propunerii legislative a avut loc în şedinţe separate.

Comisia pentru cultură, arte şi mijloace de informare în masă şi-a desfăşurat lucrările în data de 20 septembrie 2016. Din numărul total de 26 membri ai Comisiei pentru cultură, arte şi mijloace de informare în masă au participat la şedinţă 22 deputaţi.

 Comisia pentru administraţie publică şi amenajarea teritoriului şi-a desfăşurat lucrările în data de 18 octombrie 2016. Din numărul total de 20 membri ai Comisiei pentru administraţie publică şi amenajarea teritoriului au participat la şedinţă 16 deputaţi. 
La dezbateri a participat în conformitate cu prevederile art.55 din Regulamentul Camerei Deputaţilor, republicat, în calitate de invitat inițiatorul propunerii legislative, domnul Alexandru Oprean, Secretar de Stat în cadrul Ministerului Culturii. 
În urma dezbaterilor şi a opiniilor exprimate, membrii celor două  Comisii au hotărât, cu unanimitate de voturi  respingerea propunerii legislative pentru modificarea Legii 500/2004 privind folosirea limbii române în locuri, relații și instituții publice din următoarele considerente:
1. Raportat la raţiunile care fundamentează iniţiativa legislativă, respectiv „în lipsa unei monitorizări care să poată sancţiona posibilele mesaje incorecte transmise de aceste posturi se poate ajunge la instigare la ură, la discriminare, pe considerente religioase de naţionalitate sau etnie”, evidenţiem că potrivit convenţiilor internaţionale relevante în materie de protecţie a drepturilor omului, statul are obligaţia de a asigura fiecărei persoane aflate sub jurisdicţia sa respectarea drepturilor sale politice, civile, culturale, economice, sociale în mod egal, fară niciun fel de discriminare fundamentată pe considerente de rasă, origine, naţionalitate etc. Statul are obligaţia de a asigura respectarea acestor drepturi pentru fiecare persoană aflată sub jurisdicţia sa, indiferent că aparţine etniei majoritare sau unei etnii minoritare. Din această perspectivă, statele trebuie să includă în legislaţia lor internă suficiente garanţii pentru asigurarea respectării acestor drepturi, inclusiv în ceea ce priveşte domeniul audiovizual.
2. Totodată, România ca stat semnatar al Cartei europene a limbilor regionale sau minoritare şi-a asumat prin ratificarea acesteia Legea nr. 282/2007 pentru ratificarea Cartei europene a limbilor regionale sau minoritare, adoptată la Strasbourg la 5 noiembrie 1992 - să recunoască limbile minoritare ca o expresie a bogăţiei culturale şi să promoveze măsuri adecvate care să permită cetăţenilor aparţinând minorităţilor naţionale din România să-si menţină si să-si dezvolte cultura şi să-şi păstreze elementele esenţiale ale identităţii lor.
3.Modificarea iniţiativei legislative, în sensul propus de iniţiator, nu îşi va atinge scopul, întrucât, sub aspect tehnic este dificil de tradus emisiunile de televiziune transmise, în direct, în limbile minorităţilor naţionale.
În raport de obiectul şi conţinutul său, proiectul de lege face parte din categoria legilor ordinare .

